A Tanács határozata

(1988. június 24.)

a Rajna vegyi szennyezés elleni védelméről szóló egyezmény IV. mellékletének a szén-tetraklorid tekintetében történő kiegészítéséről

(88/381/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 130S. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a Közösség a 77/586/EGK határozattal [3] jóváhagyta a Rajna vegyi szennyezés elleni védelméről szóló egyezményt (a továbbiakban: a vegyi egyezmény), valamint a Rajna szennyezés elleni védelmére létrehozott nemzetközi bizottságról (a továbbiakban: a nemzetközi bizottság) szóló, 1963. április 29-én Bernben aláírt megállapodás kiegészítő megállapodását;

mivel a vegyi egyezmény 5. cikke alapján a nemzetközi bizottság feladata az egyezmény IV. mellékletének módosításai révén javaslatot tenni bizonyos anyagok Rajna-medence felszíni vizeibe történő kibocsátásának határértékeire; mivel a vegyi egyezmény 14. cikke értelmében ezeknek a módosításoknak a hatálybalépéséhez szükséges, hogy azokat a szerződő felek egyhangúlag elfogadják;

mivel a nemzetközi bizottság a vegyi egyezmény IV. mellékletének kiegészítésére javaslat formájában a szén-tetrakloridra vonatkozó határértékeket állapított meg;

mivel a 86/280/EGK irányelv [4] a szén-tetrakloridnak a Közösség vízi környezetébe történő kibocsátására nézve határértékeket állapít meg; mivel a határértékek azonosak a nemzetközi bizottság javaslatában meghatározottakkal;

mivel kívánatos, hogy a Közösség, mint a vegyi egyezményt aláíró szerződő fél, az említett javaslatot elfogadja,

A KÖVETKEZŐKÉPPEN HATÁROZOTT:

1. cikk

A Rajna szennyezés elleni védelmére létrehozott nemzetközi bizottságnak a Rajna vegyi szennyezés elleni védelméről szóló egyezmény IV. mellékletének szén-tetraklorid tekintetében történő kiegészítésről szóló javaslatát az Európai Gazdasági Közösség nevében a Tanács elfogadja.

A javaslat szövegét csatolták e határozathoz.

2. cikk

A Tanács elnöke, a vegyi egyezményben megállapított eljárásoknak megfelelően, az 1. cikkben említett javaslat elfogadásáról értesíti a Svájci Államszövetség kormányát.

Kelt Luxembourgban, 1988. június 24-én.

a Tanács részéről

az elnök

M. Bangemann

[1] 1998. június 15-i vélemény (a Hivatalos Lapban még nem tették közzé).

[2] HL C 356., 1987.12.31., 68. o.

[3] HL L 240., 1977.9.19., 35. o.

[4] HL L 181., 1986.7.4., 16. o.

--------------------------------------------------

A Rajna szennyezés elleni védelmére létrehozott nemzetközi Bizottság javaslata a Rajna vegyi szennyezés elleni védelméről szóló, 1976. december 3-án Bonnban aláírt egyezmény IV. mellékletének kiegészítéséről

A RAJNA SZENNYEZÉS ELLENI VÉDELMÉRE LÉTREHOZOTT NEMZETKÖZI BIZOTTSÁG,

tekintettel a Rajna vegyi szennyezés elleni védelméről szóló, az 1976. december 3-án Bonnban aláírt egyezményre,

tekintettel annak 3., 4., 5. és 14. cikkére,

AZ EGYEZMÉNY SZERZŐDŐ FELEINEK JAVASOLJA,

hogy az egyezmény IV. mellékletét, a szén-tetraklorid tekintetében, a következőképpen egészítsék ki:

Anyag vagy anyagok csoportja | Származás | Határérték az anyag maximális koncentrációjában megadva | Határérték az anyag maximális mennyiségében megadva | Határidő a jelenlegi kibocsátásokra | Megjegyzések |

1 | 2 | 3 | 4 | 5 | 6 |

Széntetraklorid | 1.Szén-tetraklorid gyártása mosás nélküli perklórozás útján | Kibocsátásonkénti 1,5 mg/l | A szén-tetraklorid és perklór-etilén teljes termelőkapacitásának egy tonnájára vetített 2,5 g szén-tetraklorid | 1988. január 1. | ,,,, |

2.Klórmetánok előállítása metán klórozásával, beleértve a nagynyomású alkáli-klorid-elektrolízist és metanolból | Kibocsátásonkénti 1,5 mg/l | A klórmetánok teljes termelőkapacitásának egy tonnájára vetített 10 g szén-tetraklorid | 1988. január 1. | ,,,, |

3.Átalakítás klór-fluór-karbonokká | | | | |

Szükség esetén az egyéb ipari ágazatokra – például az oldószerként szén-tetrakloridot alkalmazó létesítményekre – vonatkozó határértékekre nézve a nemzetközi bizottság egy későbbi szakaszban tesz javaslatot. Eközben a kormányok az egyezmény 3. és 4. cikkével összhangban, önállóan rögzítik a szén-tetrakloridra vonatkozó kibocsátási előírásokat.

Ezeknek az előírások figyelembe veszik a rendelkezésre álló legjobb műszaki eszközöket, és nem lehetnek kevésbé szigorúak, mint a IV. mellékletben szereplő, legközelebbi hasonló határérték.

E bekezdés rendelkezései alkalmazandóak abban az esetben is, ha az ipari létesítmény más tevékenységet folytat, mint amelyre a fenti táblázatban a határértékeket megállapították, és amely ipari létesítmények valószínűleg szén-tetrakloridot bocsátanak ki.

Az egyezmény 14. és 19. cikke értelmében ezek a rendelkezések azután lépnek hatályba, hogy azokat az egyezmény szerződő felei egyhangúlag elfogadták.

A szerződő felek értesítik a rendelkezések elfogadásáról a Svájci Államszövetség kormányát, amely az értesítés kézhezvételét visszaigazolja.

--------------------------------------------------